የቪአይፒ ተርሚናል ግንባታ በመስከረም ወር ይጀምራል
በአዲስ አበባ ቦሌ ዓለም አቀፍ ኤርፖርት በመካሄድ ላይ ያለው ግዙፍ የማስፈፊያ ፕሮጀክት አንድ አካል የሆነው የቪአይፒ ተርሚናል ግንባታ፣ በመጪው መስከረም ወር እንደሚጀምር ታወቀ፡፡የኢትዮጵያ ኤርፖርቶች ድርጅት የአዲስ አበባ ኤርፖርት የመንገዶች ማስተናገጃ ሕንፃ ማስፋፊያ ግንባታ 345 ሚሊዮን ዶላር በማካሄድ ላይ የሚገኝ ሲሆን፣ ፕሮጀክቱ ተርሚናል አንድና ሁለት ሕንፃዎች ማስፋፊያና አዲስ የቪአይፒ ተርሚናል ግንባታ አካቶ የያዘ ነው፡፡የቪአይፒ ተርሚናል ግንባታ የሥራ ውል የማስፋፊያ ፕሮጀክት ኮንትራክተር ከሆነው ቻይና ኮንስትራክሽን ኤንድ ኮሙዩኒኬሽን ካምፓኒ (ሲሲሲሲ) ጋር ውል በቅርቡ የተፈረመ ሲሆን፣ የኢትዮጵያ ኤርፖርቶች ድርጅት ግንባታው የሚካሄድበትን ቦታ ለኮንትራክተሩ በማስረከብ ላይ ይገኛል፡፡የማስፋፊያ ፕሮጀክቱ ዋና ሳይት ኢንጂነር አቶ ኃይሉ ለሙ ለሪፖርተር እንደገለጹት፣ የቪአይፒ ተርሚናሉ የመጨረሻ ንድፍ ተጠናቋል፡፡ ግንባታው በመጪው መስከረም እንደሚጀመርና ከሁለት ዓመት በኋላ እንደሚጠናቀቅ አቶ ኃይሉ አስረድተዋል፡፡የአገር መሪዎች፣ ዲፕሎማቶችና ከፍተኛ የመንግሥት ባለሥልጣናት የሚስተናገዱበት የቪአይፒ ተርሚናል ቀደም ሲል ከተርሚናል አንድ (የአገር ውስጥ በረራ ማስተናገጃ ሕንፃ) በስተቀኝ በኩል ለመገንባት ታቅዶ የነበረ ቢሆንም፣ ተርሚናል አንድ ላይ የማስፋፊያ ሥራ የሚካሄድ በመሆኑ ቦታው እንደሚጠብ በመታወቁ ከተርሚናል ሁለት በስተግራ በኩል የቀድሞ የኢትዮጵያ አየር መንገድ ተርሚናል (የጉምሩክ መጋዘን) አቅራቢያ እንዲገነባ ተወስኗል፡፡የአፍሪካ መዲና በመባል የምትታወቀው አዲስ አበባ የአፍሪካ ኅብረት፣ የተባበሩት መንግሥታት ድርጅት (ተመድ) የአፍሪካ ኢኮኖሚክ ኮሚሽንና ሌሎች በርካታ ዓለም ድርጅቶች መቀመጫ በመሆኗ ታላላቅ ጉባዔዎች በየጊዜው እንደምታሰናዳ ይታወቃል፡፡ በዚህም ሳቢያ የአገር መሪዎችና ዲፕሎማቶች ወደ አዲስ አበባ በሚመጡበት ወቅት የሚስተናገዱበት ዓለም አቀፍ ደረጃውን የጠበቀ የቪአይፒ ተርሚናል ባለመኖሩ፣ በአሮጌው ተርሚናል ባሉ ሁለት ጠባብ ሳሎኖች ለመጠቀም ግዴታ ሆኖ ቆይቷል፡፡ ችግሩን ለመፍታት የአዲስ አበባ ቦሌ ዓለም አቀፍ ኤርፖርት የተለየ የቪአይፒ ተርሚናል እንዲኖረው በመንግሥት ተወስኗል፡፡ይሁን እንጂ በበጀት እጥረት ምክንያት መንገደኞች የሚጠቀሙበት ተርሚናል ቅድሚያ ተሰጥቶት እንዲገነባ ተደርጎ ከቻይና ኤግዚም ባንክ ተጨማሪ ብድር በመገኘቱ፣ የቪአይፒ ተርሚናልና የተርሚናል አንድ ማስፋፊያ ግንባታ በ120 ሚሊዮን ዶላር እንዲካሄድ ተወስኗል፡፡ የተርሚናል አንድ ማስፋፊያ ረቂቅ ዲዛይን እየታየ እንደሆነና ግንባታው በ2010 ዓ.ም. እንደሚጀመር አቶ ኃይሉ ለሪፖርተር ተናግረዋል፡፡የቪአይፒ ተርሚናሉ ምድርና ፎቅ የሚኖረው ሲሆን እንግዶች ወደሚሳፈሩበት ፎቅ የሚጓጓዙባቸው ሁለት አሳንሰሮች ይገጠሙለታል፡፡ ሕንፃው ለዲፕሎማቶችና ለከፍተኛ የመንግሥት ባለሥልጣናት ሦስት የተለያዩ መግቢያዎች ይኖሩታል፡፡ ተርሚናሉ የተለያዩ ሳሎኖች፣ ጋዜጣዊ መግለጫ መስጫ ክፍል፣ የስብሰባ አዳራሽ፣ ምግብ ቤቶችና የኮክቴል አዳራሽ ይኖረዋል፡፡ የተርሚናሉ ግንባታ በ2012 ዓ.ም. እንደሚጠናቀቅ ተገልጿል፡፡ሲሲሲሲ የአዲስ አበባ ቦሌ ዓለም አቀፍ ኤርፖርት መንገዶች ማስተናገጃ ሕንፃ ማስፋፊያ ሥራ በማፋጠን ላይ እንደሆነ ሪፖርተር በሥፍራው ባካሄደው ጉብኝት መመልከት ችሏል፡፡ የተርሚናል ሁለት ሕንፃ ግራና ቀኝ ቅጥያ ሕንፃዎች እየተገነቡ ሲሆን፣ ወደ ተርሚናሉ የሚወስድ 560 ሜትር ርዝመትና 13 ሜትር ከፍታ ያለው ድልድይ እየተገነባ ነው፡፡ ሲፒጂ በተሰኘው ታዋቂ የሲንጋፖር ኩባንያ ንድፉ የተሠራው የማስፋፊያ ተርሚናል ሕንፃ 74,000 ካሬ ሜትር የወለል ስፋት ይኖረዋል፡፡ ነባሩ ተርሚናል ሁለት ሕንፃ የወለል ስፋቱ 48,000 ካሬ ሜትር ነው፡፡ተርሚናል ሁለት እ.ኤ.አ. በ2003 ሲመረቅ በዓመት ስድስት ሚሊዮን መንገደኞች የማስተናገድ አቅም እንዳለው ተገልጾ የነበረ ቢሆንም፣ በአሁኑ ወቅት የመንገደኞች ቁጥር በከፍተኛ ፍጥነት እያደገ መጥቶ ከዘጠኝ ሚሊዮን በላይ መንገደኞች በማስተናገድ ላይ ይገኛል፡፡ ተርሚናሉ ከአቅሙ በላይ እያገለገለ በመሆኑ በተለይ ምሽት ላይ በመንገደኞች ተጨናንቆ ይታያል፡፡አዲስ የሚገነባው ሕንፃ ባለ ሦስት ፎቅ ነው፡፡ የመጀመርያው ፎቅ መንገደኞች የሚገቡበትና በስምንት አሳንሰሮችና በሁለት ኤስካሌተሮች ወደ መሣፈሪያ ፎቅ የሚወጡበት ነው፡፡ አንደኛው ፎቅ ለገቢ መንገደኞች፣ ሁለተኛው ፎቅ ደግሞ ለሂያጅ መንገደኞች ማስተናገጃ የሚውል ይሆናል፡፡ለተርሚናሉ 2,500 መኪኖች ማስተናገድ የሚችል የመኪና ማቆሚያ ይገነባል፡፡ ለወደፊቱ ግን አምስት ፎቅ ያለው የፓርኪንግ ሕንፃ እንደሚገነባ ለማወቅ ተችሏል፡፡ በኤርፖርቱ የተፈጠረው መጨናነቅ የአገር ገጽታ የሚያበላሽ በመሆኑና ብሔራዊ አየር መንገዱ መንገደኞቹን በአግባቡ ለማስተናገድ እያስቸገረው በመምጣቱ፣ የማስፋፊያው ፕሮጀክት በመንግሥት ይሁንታን አግኝቶ እ.ኤ.አ. በጃንዋሪ 2015 ተጀምሯል፡፡ በጃንዋሪ 2018 እንደሚጠናቀቅ በኮንትራት ውሉ የተገለጸ ቢሆንም፣ ለስምንት ወራት ያህል እንደሚዘገይ ይጠበቃል፡፡የማስፋፊያ ፕሮጀክቱ 52 በመቶ መጠናቀቁን አቶ ኃይሉ ለሪፖርተር ተናግረዋል፡፡ የኢትዮጵያ አየር መንገድ ዋና ሥራ አስፈጻሚ አቶ ተወልደ ገብረ ማርያም ለሪፖርተር እንደገለጹት፣ የማስፋፊያ ፕሮጀክቱ ተጓትቶ የነበረ ቢሆንም አሁን ግን ሥራው በመፋጠን ላይ ነው፡፡የአዲስ አበባ ቦሌ ኤርፖርት የኢትዮጵያ አየር መንገድ ዋና መናኸሪያ በመሆኑ የሚወዳደረው ከዱባይ፣ ዶሃ፣ አቡዳቢ፣ ኢስታንቡልና ጆሃንስበርግ መናኸሪያዎች ጋር እንደሆነ የገለጹት አቶ ተወልደ፣ ውድድሩ በሰማይ ብቻ ሳይሆን በምድርም እንደሆነ አስታውቀዋል፡፡አቶ ኃይሉ ለሪፖርተር በሰጡት ማብራሪያ የማስፋፊያ ፕሮጀክቱ ሊዘገይ የቻለው በመሬት ተቀብረው የነበሩ የኤሌክትሪክ፣ የስልክ፣ የውኃና ፍሳሽ ማስወገጃ መስመሮች የማንሳት ሥራ ውስብስ ሆኖ በመገኘቱ ነው፡፡ የማስፋፊያ ሥራው የሚካሄደው የኤርፖርቱ መደበኛ አገልግሎት ሳይቋረጥ በመሆኑ፣ የአንድ ገመድ መበጠስ የኤርፖርቱን ሥራ የሚያስተጓጉል ስለሆነ ሥራው ከፍተኛ ጥንቃቄ እንደሚጠይቅ አስረድተዋል፡፡ሌላው ሥራውን ያዘገየው በርካታ የተራቀቁ የኤርፖርት አገልግሎት መስጫ መሣሪያዎች ግዢ ሒደት ነው፡፡ የሕንፃውን ንድፍ ሥራ ያከናወነው ሲፒጂ ያወጣውን ዝርዝር መሥፈርት የሚያሟሉ መሣሪያዎች ግዢ ረዥም ጊዜ መውሰዱን አቶ ኃይሉ ተናግረዋል፡፡አዲስ የሚገነባው ተርሚናል ሰፊ የንግድ ቦታዎች (የቀረጥ ነፃ ሱቆች፣ ካፌና ምግብ ቤቶች) የሚኖሩት ሲሆን፣ ዘመናዊ የሻንጣ ማጓጓዣና መፈተሻ መሣሪያ፣ የደኅንነት መቆጣጠሪያና የእሳት አደጋ መከላከያ መሣሪያዎች ይገጠሙለታል፡፡የኢትዮጵያ ኤርፖርት ድርጅት ዋና ሥራ አስፈጻሚ አቶ ቴዎድሮስ ዳዊት ለሪፖርተር እንደተናገሩት፣ የማስፋፊያ ፕሮጀክቱ ሲጠናቀቅ የአዲስ አበባ ኤርፖርት በአፍሪካ ቀዳሚ መናኸሪያ ይሆናል፡፡ ‹‹በአፍሪካ ብቻ ሳይሆን በዓለም አቀፍ ደረጃ ተወዳዳሪ ለመሆን የጀመርነውን ጥረት አንድ ትልቅ ዕርምጃ ወደፊት የሚያስኬድ ይሆናል፤›› ያሉት አቶ ቴዎድሮስ፣ የኢትዮጵያ ኤርፖርቶች ድርጅት ከኢትዮጵያ አየር መንገድ ጋር መዋሀዱ የአገሪቱን የኤርፖርት አገልግሎት በጋራ ወደ ዓለም አቀፍ ደረጃ ማሳደግ እንደሚያስችል ገልጸዋል፡፡ ‹‹የውህደቱ ዓላማ ለሁሉም ወገን ዓለም አቀፍ ደረጃውን የጠበቀ የኤርፖርት አገልግሎት መስጠት ነው፡፡ የአገር ውስጥም ሆኑ የውጭ አየር መንገዶች ያለምንም አድልኦ የተሻለ አገልግሎት ያገኛሉ፤›› ብለዋል፡፡   